Man geskiet, gesin in kluis toegesluit tydens plaasaanvalWillem en Nicoleen van der Merwe. Foto: Facebook. ŉ Man, sy vrou en hul dogter is in hul inloopkluis toegesluit nadat hy in die been geskiet is tydens ŉ plaasaanval. Die aanval het op die plaas Driehoek tussen Secunda en Bethal in Mpumalanga plaasgevind. Henry Geldenhuys, voorsitter van TLU SA se veiligheidskomitee, het aan Maroela Media gesê daar was glo vyf verdagtes betrokke by die voorval. Die groep verdagtes het die gesin vermoedelik Dinsdag kort voor middernag aangeval. “Die mans het toegang tot die huis verkry deur ŉ kombuisventer en die gesin wakker gemaak,” het Geldenhuys gesê. Hul het geld geëis en Willem van der Merwe (56) in sy been geskiet en met ŉ byl se agterkant aangerand. “Die koeël is nou uit sy been verwyder, die projektiel het been getref en dit het ŉ kraak veroorsaak,” het Geldenhuys gesê. Volgens Geldenhuys het die aanvallers ook gedreig om hul 19-jarige dogter, Zelmarie, met ŉ strykyster te brand. “Hul het Willem, Nicoleen en Zelmarie in die instapkluis toegesluit en met Willem se Ford-bakkie van die toneel gevlug,” het Geldenhuys gesê. Zelmarie van der Merwe. Benewens die bakkie het die aanvallers met vyf vuurwapens en selfone gevlug. “Hulle kon eers ná ŉ uur daarin slaag om hulself uit die kluis te bevry en Willem het na ŉ naburige plaas gejaag en hulp ontbied. Willem is daarna hospitaal toe geneem,” het Geldenhuys gesê. “Plaasaanvalle is besig om hand uit te ruk.” Annetjie Steyn, lid van die boeregemeenskap het Willem in Trichardt Mediclinic besoek en gesê dit gaan onder omstandighede goed met hom. “Hy het ŉ wond aan sy been, ŉ sny op sy hand en ŉ klomp kneusplekke. Hy is geboelie,” het Steyn gesê. Die polisie was nie onmiddellik beskikbaar vir kommentaar op die voorval nie.